6 ने मिल बांटकर खाया तिल; सबसे छोटी रूठी, मनाने के लिए बनाया बड़ी बहन
हिमाचल की छोटी काशी मंडी में 7 दिवसीय अंतरराष्ट्रीय महाशिवरात्रि मनाई जा रही है। जिसमें जिला भर से करीब 216 देवी-देवता पहुंचे हैं। अपने-अपने क्षेत्र में इन देवी-देवताओं का अपना अपना इतिहास है और अपनी-अपनी मान्यता है।
हिमाचल की छोटी काशी मंडी में 7 दिवसीय अंतरराष्ट्रीय महाशिवरात्रि मनाई जा रही है। जिसमें जिला भर से करीब 216 देवी-देवता पहुंचे हैं। अपने-अपने क्षेत्र में इन देवी-देवताओं का अपना अपना इतिहास है और अपनी-अपनी मान्यता है। इस पारंपरिक और ऐतिहासिक देव कुंभ के प्रतीक शिवरात्रि महोत्सव में महर्षि पराशर की 7 पोतियां भी भाग लेती हैं, इन सभी देवियों का मंदिर द्रंग विधानसभा की बदार घाटी में है।
मान्यता के अनुसार एक समय यह सातों बहनें जंगल गई थीं। वहां पर इन सातों बहनों को एक तिल का दाना मिला, जिसे 6 बहनों द्वारा खाया गया, लेकिन सबसे छोटी बहन को यह तिल का दाना नहीं मिला। इसलिए मेहनी माता अपनी बहनों से नाराज हो गईं। छोटी बहन को मनाने के लिए 6 माताओं द्वारा अपने मुंह से तिल के एक दाने के अलग अलग टुकड़ों को छोटी बहन को खिलाया गया।
तबसे सबसे छोटी बहन को बड़ी का दर्जा प्राप्त हुआ था। इस दौरान मेहनी माता ने अपनी 6 बड़ी बहन बूढ़ी बछवारन, कांडी घटासनी, सोना सिहासन, निशु पाराशरी, बगलामुखी और माता धारा नागण की शक्तियां भी छीन लीं।
माता बूढ़ी बछवारन
इस माता का मंदिर मंडी जिला मुख्यालय से करीब 15 किलोमीटर दूर है। यह अपने अनुयायियों के साथ शिवरात्रि महोत्सव में भाग लेने आती हैं। इनके प्रांगण में हर साल 2 बार मेला लगता है। इन माता को सुख, शांति बनाए रखने वाली माना गया है।
माता कांडी घटासनी
शिवा बदार में इस माता का भव्य मंदिर है। यह देवी मंडी शिवरात्रि में बरसों से हिस्सा लेने पहुंचती हैं। इनके क्षेत्र में कब और क्या नया काम होना है। कब उसे करने का मुहूर्त है, देवी के पुजारी द्वारा हर रविवार को बताया जाता है।
माता सोना सिहासन
माता सोना सिंहासन भी मंडी राजपरिवार की एक मुख्य देवी हैं, इनका मंदिर भी बदार घाटी में ही है। यह माता जादू टोने से ग्रसित लोगों का इलाज करती हैं।
माता निशु पराशरी
निशु पराशरी माता भी बदार घाटी के निशु गांव से मंडी आती हैं। इस देवी के पास सबसे ज्यादा सोना होने के कारण मंडी के राजा ने इस माता पर मंडी में सोना लाने पर प्रतिबंध लगाया था।
माता बगलामुखी
माता बगलामुखी को बगला रूप में पूजा जाता है। धन और ऐश्वर्य की देवी इन्हें माना गया है। इनका मंदिर मंडी जिला मुख्यालय से 15 किलोमीटर दूर है। इनके प्रांगण में नवरात्रों पर विशेष मेला भी लगता है।
मां धारा नागण
यह माता बदार घाटी के धार नामक स्थान से लगभग 20 किलोमीटर पैदल चल मंडी अपने अनुयायियों के साथ पहुंची हैं। यह माता जादू टोने को ठीक करने के साथ साथ महामारी से पशुओं की रक्षा करती हैं।
माता मेहनी
यह देवी सभी बदार घाटी की बहनों में से एक हैं। इस माता को ही बड़ी का दर्जा दिया गया, क्योंकि बड़ी बहनों ने तिल का दाना खा लिया था। छोटी वंचित रह गई थीं। माता मेहनी को मनाने के लिए 6 देवियों द्वारा छोटी बहन को बड़ा माना गया।